PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/ZK/3/1/031	Bratislava 25. mája 2010	

Protimonopolný úrad Slovenskej republiky, odbor koncentrácií v správnom konaní číslo 0017/OK/2010 začatom dňa 19. 04. 2010 na základe oznámenia koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov prostredníctvom splnomocnenej právnej zástupkyne JUDr. Radky Konečnej, advokátky, so sídlom Ventúrska 12, 811 01 Bratislava, vo veci koncentrácie podnikateľov VALEA FOUNDATION, so sídlom c/o CURA TREUINSTITUT, Städtle 36, 9490 Vaduz, Lichtenštajnské kniežatstvo, reg. č.: FL-0002.286.140-2 a KKCG Holding Limited, so sídlom 48 Themistokli Dervi Avenue, Centennial Building, Office 701, 1066 Nicosia, Cyprus, reg. č. HE 18297,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v nadobudnutí výlučnej kontroly podnikateľom VALEA FOUNDATION, so sídlom c/o CURA TREUINSTITUT, Städtle 36, 9490 Vaduz, Lichtenštajnské kniežatstvo, reg. č.: FL-0002.286.140-2 nad podnikom podnikateľa KKCG Holding Limited, so sídlom 48 Themistokli Dervi Avenue, Centennial Building, Office 701, 1066 Nicosia, Cyprus, reg. č. HE 18297, ktorá má vzniknúť prevodom majetkového podielu v spoločnosti KKCG Holding v súlade s Dohodou o vysporiadaní uzavretou dňa 28. 04. 2010 medzi Valea Foundation, Alezia Foundation, Siama Foundation, Nausaa Foundation, KKCG Industry B.V. a Bonatrans a Group Holding Limited z a s t a v u j e, pretože dôvod na konanie nebol daný.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 1486/2010 dňa 19. 04. 2010, doručené oznámenie koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť VALEA FOUNDATION, so sídlom c/o CURA TREUINSTITUT, Städtle 36, 9490 Vaduz, Lichtenštajnské kniežatstvo, reg. č.: FL-0002.286.140-2 (ďalej len „VALEA“) prostredníctvom splnomocnenej právnej zástupkyne JUDr. Radky Konečnej, advokátky, so sídlom Ventúrska 12, 811 01 Bratislava (ďalej len „právna zástupkyňa“) oznamuje koncentráciu spočívajúcu v nadobudnutí výlučnej kontroly nad podnikom podnikateľa KKCG Holding Limited, so sídlom 48 Themistokli Dervi Avenue, Centennial Building, Office 701, 1066 Nicosia, Cyprus, reg. č. HE 18297 (ďalej len „KKCG Holding“), pričom štruktúra tejto transakcie je uvedená v Predbežnom pláne vysporiadania, ktorý dňa 24. 03. 2010 uzatvorili spoločnosti VALEA, ALEZIA FOUNDATION, so sídlom c/o Fundationsanstalt, Heiligkreuz 6, 9490 Vaduz, Lichtenštajnské kniežatstvo, reg. č.: FL-0002.291.471-2 (ďalej len „ALEZIA“), NAUSAA FOUNDATION, so sídlom c/o Fundationsanstalt, Heiligkreuz 6, 9490 Vaduz, Lichtenštajnské kniežatstvo, reg. č.: FL-0002.291.468-5 (ďalej len „NAUSAA“) a SIAMA FOUNDATION, so sídlom c/o Fundationsanstalt, Heiligkreuz 6, 9490 Vaduz, Lichtenštajnské kniežatstvo, reg. č.: FL-0002.291.466-9 (ďalej len „SIAMA“) (ďalej len „Predbežný plán vysporiadania“).

2.	Oznamovateľ koncentrácie prostredníctvom právnej zástupkyne doplnil doručené oznámenie koncentrácie listom zaevidovaným pod číslom 1540/2010 dňa 22. 04. 2010. 

3.	Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

4.	Dňa 19. 04. 2010 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0017/OK/2010, o čom úrad upovedomil oznamovateľa koncentrácie listom číslo 1628/PMÚ SR/2010 dňa 29. 04. 2010.

5.	Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom číslo 1628/PMÚ SR/2010 zo dňa 29. 04. 2010 vyzval oznamovateľa koncentrácie na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

6.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 1773/2010 dňa 10. 05. 2010 a listom zaevidovaným úradom pod číslom 1799/2010 dňa 11. 05. 2010.

7.	Pri posudzovaní oznámenia koncentrácie podľa § 10 ods. 10 zákona úrad skúma, či zrejmým výsledkom tohto zámeru bude koncentrácia, pričom skúma skutočnosť, či podnikatelia majú navrhnutý presný plán transakcie. Oznámenie koncentrácie podľa § 10 ods. 10 zákona musí obsahovať písomné odôvodnenie a písomné podklady osvedčujúce skutočnosti podstatné pre koncentráciu, ktorými podnikatelia ubezpečia úrad o svojom spoločnom zámere uskutočniť navrhovanú koncentráciu a ktorými preukážu úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

8.	Úrad teda v prvom kroku skúmal, či predmetné oznámenie koncentrácie podľa § 10 ods. 10 zákona obsahuje všetky skutočnosti podstatné pre koncentráciu. Vzhľadom na to, že predložený Predbežný plán vysporiadania nepredstavoval presný plán navrhovanej transakcie, ktorý by bol dostatočne konkrétny a na základe ktorého by úrad mohol vyhodnotiť, že výsledkom navrhovanej transakcie bude koncentrácia, ktorá podlieha kontrole úradu, úrad nepovažoval oznámenie zámeru koncentrácie na základe uzatvorenia Predbežného plánu vysporiadania za zámer koncentrácie, ktorý je možné oznámiť podľa § 10 ods. 10 zákona a posúdiť ako koncentráciu. 

9.	Účastník konania doplnil odôvodnenie oznámenej koncentrácie a ako prílohu predložil Dododu o vysporiadaní uzavretú dňa 28. 04. 2010 medzi Valea Foundation, Alezia Foundation, Siama Foundation, Nausaa Foundation, KKCG Industry B.V. a Bonatrans a Group Holding Limited (ďalej len „Dohoda o vysporiadaní“), ktorá doplnila a upresnila oznámenú transakciu. 

10.	Po preskúmaní doplnených podkladov a informácií, v ktorých oznamovateľ koncentrácie upresnil parametre plánovanej transakcie, úrad dospel k záveru, že v uvedenom prípade bolo doručené odôvodnenie a písomné podklady osvedčujúce skutočnosti podstatné pre koncentráciu, ktorými oznamovateľ koncentrácie preukázal úradu, že plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.

11.	Podľa § 9 ods. 7 zákona ustanovenia zákona, týkajúce sa koncentrácie okrem 
§ 10 ods. 9 zákona, sa vzťahujú aj na zámer koncentrácie oznámený úradu podľa § 10 ods. 10 zákona.

12.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 15. 04. 2010.

13.	Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti:

I.	Podnikatelia

14.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	VALEA

15.	VALEA je nadácia, ktorá bola založená podľa právneho poriadku Lichtenštajnského kniežatstva. 
 
16.	Predmetom činnosti nadácie VALEA je rozdeľovať prostriedky konkrétnym jednotlivcom, aby mohli hradiť svoje náklady na výchovu a vzdelanie alebo zabezpečenie svojich životných potrieb. 

17.	VALEA je vlastníkom majetkových podielov v spoločnosti KKCG Holding, ktorá je materskou spoločnosťou viacerých spoločností (ďalej len „skupina KKCG“). Z oznámenia koncentrácie vyplýva, že na základe hlasovacích práv má VALEA možnosť vykonávať spoločnú kontrolu s nadáciami ALEZIA, NAUSAA a SIAMA v spoločnostiach patriacich do skupiny KKCG. Zoznam spoločností, patriacich do skupiny KKCG  je súčasťou spisového materiálu.

18.	Spoločnosti patriace do skupiny KKCG pôsobia podľa oznámenia koncentrácie v oblasti cestovného ruchu, vydávania ekonomických periodík, prenájmu nehnuteľností, plynárenského a ropného priemyslu.

19.	Z vyššie uvedených skutočností vyplýva, že VALEA je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	KKCG Holding

20.	KKCG Holding je holdingová spoločnosť, ktorá bola založená podľa právneho poriadku Cypru.

21.	Z oznámenia koncentrácie vyplýva, že majetkové podiely v spoločnosti KKCG Holding vlastní VALEA, ALEZIA, NAUSAA a SIAMA.

22.	Spoločnosť KKCG Holding bola zriadená za účelom držania a spravovania majetkových účastí v dcérskych spoločnostiach. Spoločnosť KKCG Holding je materskou spoločnosťou skupiny KKCG, ktoré pôsobia v oblasti cestovného ruchu, vydávania ekonomických periodík, prenájmu nehnuteľností, plynárenského a ropného priemyslu. Úplný zoznam týchto spoločností je súčasťou spisového materiálu. 

23.	Z vyššie uvedených skutočností vyplýva, že KKCG Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

24.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

25.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

26.	Na základe podkladov a informácií v oznámení koncentrácie je cieľom predmetnej transakcie reštrukturalizácia skupiny KKCG, ku ktorej dôjde na základe Predbežného plánu vysporiadania, ktorý bol doplnený a upresnený ustanoveniami v Dohode o vysporiadaní. 

27.	Z predložených podkladov a informácií úrad zistil, že v dôsledku oznámenej koncentrácie nadobudne nadácia VALEA majetkové podiely, ktoré v súčasnosti vlastnia nadácie ALEZIA, SIAMA a NAUSAA v spoločnosti KKCG Holding. Po uskutočnení predmetnej transakcie sa tak nadácia VALEA stane vlastníkom 100 %-ného majetkového podielu v spoločnosti KKCG Holding.

28.	Z oznámenia koncentrácie vyplýva, že nadácie VALEA, ALEZIA, SIAMA a NAUSAA majú možnosť na základe svojich hlasovacích práv spoločne rozhodovať o prijímaní strategických rozhodnutí v spoločnosti KKCG Holding a teda, že v súčasnosti vykonávajú v spoločnosti KKCG Holding spoločnú kontrolu.

29.	Vzhľadom na to, že po uskutočnení predmetnej transakcie bude majiteľom 100 %-ného majetkového podielu v spoločnosti KKCG Holding iba nadácia VALEA, nadácia VALEA bude mať možnosť rozhodovať o prijímaní strategických rozhodnutí v spoločnosti KKCG Holding samostatne, a teda bude po uskutočnení posudzovanej transakcie vykonávať v spoločnosti KKCG Holding výlučnú kontrolu.

30.	Súčasťou danej transakcie je aj prevod akcií, podnikateľov ŽDB GROUP a. s., so sídlom Bohumín, Bezručova 300, 735 93, Česká republika, IČO: 268 77 091 (ďalej len „ŽDB“), BONATRANS GROUP, a. s., so sídlom Bohumín, Revoluční 1234, 735 94, Česká republika, IČO: 274 38 678 (ďalej len „BONATRANS“) a KOVOSVIT, a. s., so sídlom Sezimovo Ústí II, náměstí Tomáše Bati 419, 391 02, Česká republika, IČO: 000 09 415 (ďalej len „KOVOSVIT“), ktoré v súčasnosti vlastní nadácia VALEA prostredníctvom svojich dcérskych spoločností, na nadácie ALEZIA, NAUSAA a SIAMA, čiže po uskutočnení posudzovanej transakcie bude VALEA vykonávať výlučnú kontrolu nad skupinou KKCG, ktorej súčasťou už však nebudú spoločnosti ŽDB, BONATRANS a KOVOSVIT a nimi kontrolované spoločnosti. Prevod akcií spoločností ŽBD, BONATRANS a KOVOSVIT je predmetom posudzovania v správnom konaní č. 0012/OK/2010.

31.	Z vyššie uvedených skutočností teda vyplýva, že v dôsledku predmetnej transakcie dôjde k zmene kvality kontroly vykonávanej v spoločnosti KKCG Holding vzhľadom na to, že spoločná kontrola, sa zmení na výlučnú kontrolu, ktorú bude po uskutočnení posudzovanej transakcie vykonávať v spoločnosti KKCG Holding nadácia VALEA. 

32.	Vzhľadom na vyššie uvedené skutočnosti úrad dospel k záveru, že prevodom majetkového podielu v spoločnosti KKCG Holding v súlade s Dohodou o vysporiadaní vznikne koncentrácia medzi podnikateľmi VALEA a KKCG Holding podľa § 9 ods. 1 písm. b) zákona v spojení s § 9 ods. 4 písm. b) zákona.

III.	Účastníci konania a koncentrácie

33.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

34.	Z vyššie uvedeného vyplýva, že účastníkom konania v prípade predmetnej koncentrácie je podnikateľ VALEA, ktorý získava výlučnú kontrolu nad podnikom podnikateľa KKCG Holding. 

35.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

36.	V prípade predmetnej koncentrácie je teda účastníkom koncentrácie podnikateľ VALEA, ktorý získava výlučnú kontrolu nad podnikom podnikateľa KKCG Holding, ako aj podnikateľ KKCG Holding, nad ktorým je výlučná kontrola získavaná.

IV.	Koncentrácia podliehajúca kontrole úradu

37.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

38.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

39.	Vychádzajúc z podkladov predložených v oznámení koncentrácie úrad zistil, že predmetná koncentrácia nepodlieha kontrole úradu podľa § 10 ods. 1 písm. a) ani podľa § 10 ods. 1 písm. b) zákona. Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

40.	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

41.	Úrad listom číslo 1882/PMÚ SR/2010 zo dňa 17.05.2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

42.	Účastník konania sa k predmetnej výzve vyjadril listom zaevidovaným úradom pod číslom 1990/2010 dňa 24. 05. 2010, v ktorom uviedol, že k záverom prešetrovania vo veci predmetnej koncentrácie, ku ktorým úrad dospel a ktoré uviedol vo výzve úradu nemá žiadne námietky a nepožaduje ich doplnenie. 

43.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

44.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

JUDr. Radka Konečná
Široká 36/5
110 00 Praha 1
Česká republika